
Narva Linnavolikogu 29.11.2018 otsuse nr 67  „Projekti „Narva linnapiirkonna jalg- ja jalgrattateede võrgustiku rajamine, II etapp ” oma- ja sildfinantseeringu kinnitamine ning projekti teostaja määramine“ muutmine 

1. ASJAOLUD JA MENETLUSE KÄIK
Narva Linnavolikogu 29.11.2018 otsusega nr 67 kinnitati projekti „Narva linna piirkonna jalg- ja jalgrattateede võrgustiku rajamine, II etapp“ (edaspidi projekt) omafinantseering ning sildfinantseering 2019–2020 aastaks. 
Narva Linna Arenduse ja Ökonoomika Ameti poolt 28.12.2018. a esitatud põhitaotlus projektile siseministri 03.03.2015. a määruse nr 7 „Toetuse andmise tingimused meetmes Ida-Virumaa linnapiirkondade jätkusuutlik areng“ alusel toetuse saamiseks rahuldati Riigi Tugiteenuste Keskuse 19.03.2020 otsusega nr 11.6-16/0191. Projekti kogumaksumus on 2 993 318 eurot, millest toetuse saaja omafinantseering on minimaalselt 448 997,70 eurot, saaja mitteabikõlblike kulude omafinantseering on kuni 66 066,30 eurot, kokku linna omafinantseering moodustab kuni 515 064 eurot ja toetus on maksimaalselt 2 544 320,30 eurot. Käesoleva projekti toetusmeetme tingimuste järgi võib toetuse saaja vajadusel esitada maksetaotlusi  kord kuus. Selle asjaoluga oli arvestatud projekti sildfinanseerimise summa muutmisel.  
24.04.2020 Narva Linna Arenduse ja Ökonoomika Ameti sõlmis riigihanke „Narva linnapiirkonna jalg- ja jalgrattateede võrgustiku rajamise II etapp – projekteerimis- ja ehitustööd“ võtjaga AS YIT Eesti (RK 10093801) töövõtulepingu projekteerimis- ja ehitustööde teostamiseks. Sõlmitud töövõtulepingu täitmise tähtajaks on 12 kuud. Ehitustööde tegemise tähtaegu pikendatakse, kui ehitustööde tegemise aja sisse jääb talveperiood. Vastavalt töövõtja poolt 08.05.2020 esitatud ajagraafikule 2020. aastal planeeritakse teostada ca 86,6% töödest ning 2021. aastal ca 13,4% töödest.
Eeltoodust tulenevalt tuleb muuta Narva Linnavolikogu 29.11.2018 otsuse nr 67 punktides 3.1.-3.3. sildfinantseerimise summa ja projekti realiseerimise perioodi. Projekti omafinantseeringu kogusumma jääb samaks. 
Projekti elluviimiseks vajalikud oma- ja sildfinantseeringu rahalised vahendid aastate kaupa täpsustatakse igal aastal Narva linna arengukavas vastavalt kohaliku omavalitsuse korralduse seaduse (edaspidi KOKS) § 37 ülaindeksiga 1 lg-le 2, mille järgi arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

2. ÕIGUSLIKUD ALUSED 

2.1. Vastavalt KOKS § 22 lg 1 p-le 8 kuulub volikogu ainupädevusse laenude ja teiste varaliste kohustuste võtmine.

3. OTSUS

Muuta Narva Linnavolikogu 29.11.2018 otsuse nr 67 „Projekti „Narva linnapiirkonna jalg- ja jalgrattateede võrgustiku rajamine, II etapp ” oma- ja sildfinantseeringu kinnitamine ning projekti teostaja määramine“ järgmised punktid järgmiselt: 
3.1. „Kinnitada projekti „Narva linnapiirkonna jalg- ja jalgrattateede võrgustiku rajamine, II etapp“ omafinantseeringuks 2019.-2021aastatel kokku kuni 515 064 eurot.“
3.2. „Narva Linnavalitsusel lubada võtta laenu omafinantseeringu katteks 2019.-2021. aastatel kokku kuni 515 064 eurot.
3.3. „Kinnitada projekti „Narva linnapiirkonna jalg- ja jalgrattateede võrgustiku rajamine, II etapp“ sildfinantseering aastatel 2019-2021 kokku kuni 796 273 eurot laenu arvelt.“ 

4. RAKENDUSSÄTTED
4.1. Otsus jõustub seadusega sätestatud korras.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

